Өргөө

Өргөө - үйлөрдөн обочо же бийик жерге тигилген боз үй; жаңы үйлөнгөндөргө арналып тигилген боз үй. Ал өзүнүн актыгы, кооздугу жана чоңдугу менен айырмаланып, «ак өргөө» деп да аталган. Өргөө мал чарбачылыгына, көчмөндүү турмушка, уруулук башкарууга байланыштуу пайда болгон. Өргөөдө байыркы жана орто кылымдарда уруу башчылары жашаган жана анда ар кандай шаан-шөкөттөрдү, сүйлөшүүлөрдү өткөрүшкөн, башкача айтканда хан сарайы, резиденциясы, кол башчынын штабы катары кызмат кылган. Анын жасалгасын атактуу уздар, жыгачтарын мыкты усталар жасаган. Өргөөнүн эң кичинеси алты, чону он эки канатка чейин жеткен. Өргөөгө чыгдан тартылбай, эр жагына эркектин, эпчи жагына — аялдын кийимдери, буюмдары сакталган. Кийинчерээк колунда барлар жаңы үйлөнгөн балдары, кадырлуу коноктор үчүн да өргөө көтөргөн. Өргөө эскиргенде жөнөкөй үй катары пайдаланылган. Өргөө кыргыз, алтай, хакас, тува ж. б. түрк элдерине, моңгол-калмактарга кеңири тараган. 
Категория:Этнография
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А., Б.: Мамлекеттик тил жана энциклопедия борбору, 2014. илл. ISBN 978 9967-14-111 -7